
RAPORT 
asupra propunerii legislative pentru modificarea alin.(2) al art.6 din 
Legea creditului agricol pentru producţie nr.150/2003 

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru modificarea alin.(2) al art.6 din Legea creditului agricol pentru producţie nr.150/2003, transmisă cu adresa  nr.Pl. x 545 din 9 noiembrie 2010 şi înregistrată sub nr.24/708/11.11.2010. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului şi avizul negativ al Comisiei juridice, de disciplină şi imunităţi.
Propunerea legislativă are ca obiect de reglementare modificarea alin.(2) al art.6 din Legea creditului agricol pentru producţie nr.150/2003, în sensul acoperirii până la valoarea integrală, din fonduri publice, a dobânzilor aferente creditelor bancare contractate de către beneficiari.
Propunerea legislativă pentru modificarea alin.(2) al art.6 din Legea creditului agricol pentru producţie nr.150/2003 face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările ulterioare, domnul Tanczos Barna, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 26 de deputaţi, din totalul de 27 de deputaţi, membri ai comisiei.

Propunerea legislativă a fost respinsă în unanimitate, în şedinţa din 24 noiembrie 2010, din următorul considerent: 
· Legea nr.150/2003 este inclusă în lista ajutoarelor de stat şi începând cu anul 2010 orice ajutor de stat acordat de un stat membru trebuie să fie conform cu prevederile art.87, 88 şi 89 din Tratatul Uniunii Europene. 
Propunerea legislativă a fost respinsă de Senat în şedinţa din 6 octombrie 2010.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.
          PREŞEDINTE,
             



     SECRETAR,

   Dr. ing. Stelian FUIA

Expert, Ioana  Goţa

